Gesin dood in Bloemfontein-huis gekryDie huis in Bloemfontein waar die gesinslede dood aangetref is. (Foto: SAPD) Vier gesinslede is Donderdag vroegoggend dood in hul huis in Bloemfontein aangetref nadat ’n brand by die huis ontstaan het. Kol. Thandi Mbambo, polisiewoordvoerder, sê die pa (56), ma (50) en hul twee kinders, onderskeidelik 17 en 14 jaar oud, is omstreeks 05:00 in die huis in Victoriaweg gevind nadat die Parkweg-polisie inligting oor ’n brandende huis ontvang het. Die liggame is aangetref nadat die brandweer die vlamme geblus het. Die man en vrou het geen sigbare beserings gehad nie. Die twee tieners het steekwonde aan hul liggame en snywonde aan die keel gehad. Die polisie ondersoek nou ’n saak van moord en brandstigting terwyl ’n geregtelike doodsondersoek ook gedoen word. Mbambo sê die voorlopige ondersoek dui daarop dat daar geen gedwonge toegang tot die huis was nie. ’n Ondersoek duur egter voort om vas te stel wat presies gebeur het. Nadoodse ondersoeke word ook gedoen.